ALLA พุ่ง 6.20% แรง 3 วันติด รับผลงานปีนี้โตเกิน 20%
ALLA พุ่งแรง 3 วันติด! ผู้บริหารตั้งเป้าปีนี้โตเกิน 20% ล่าสุด ณ เวลา 10.25 น. อยู่ที่ระดับ 2.74 บาท บวก 0.16 บาท หรือ 6.20% สูงสุด 2.76 บาท ต่ำสุด 2.58 บาท ด้วยมูลค่าซื้อขาย 53.63 ล้านบาท
20 เม.ย. 2560

ผู้สื่อข่าวรายงานว่าราคาหุ้นบริษัท ออลล่า จำกัด (มหาชน) หรือ ALLA ณ เวลา 10.25 น. อยู่ที่ระดับ 2.74 บาท บวก 0.16 บาท หรือ 6.20% สูงสุด 2.76 บาท ต่ำสุด 2.58 บาท ด้วยมูลค่าซื้อขาย 53.63 ล้านบาท ขณะที่ดัชนีตลาดหุ้นไทยโดยรวมบวก 0.11%

โดยราคาหุ้นปรับตัวขึ้นแรงอย่างต่อเนื่องเป็นวันที่ 3 ติดต่อกัน นับตั้งแต่ราคาหุ้นอยู่ที่ระดับ 2.44 บาท เมื่อวันที่ 18 เม.ย.60
ด้าน นายองอาจ ปัณฑุยากร ประธานเจ้าหน้าที่บริหาร ALLA เปิดเผยว่า บริษัทวางเป้าปีนี้โตอย่างน้อย 20% โดยขณะนี้มีงานในมือ (backlog) ณ สิ้นเดือน ก.พ.60 ราว 282 ล้านบาท ซึ่งสูงขึ้นราว 9% จากช่วงเดียวกันปีก่อน โดย 90% ของมูลค่างานจะรับรู้เป็นรายได้ภายในปีนี้
ขณะที่บริษัทยังอยู่ระหว่างการเสนองานเครนยกไปแล้วราว 1,016 ล้านบาทในช่วง 2 เดือนแรกของปีนี้ จากงานที่บริษัทติดตามความคืบหน้าเพื่อจะเข้าเสนองานทั้งปีนี้ราว 2 พันล้านบาท และมองว่าเป็นงานที่มีโอกาสสูงที่จะได้รับเข้ามาราว 200 ล้านบาทในเร็ว ๆ นี้ ซึ่งงานสำคัญงานหนึ่ง คือ งานรถไฟฟ้าสายสีแดง มูลค่าราว 50 ล้านบาทที่หากได้รับเข้ามาจะช่วยเพิ่มโอกาสการขยายลูกค้าใหม่ในกลุ่มงานโครงสร้างพื้นฐานเข้ามา นอกเหนือจากปัจจุบันที่เน้นลูกค้าในกลุ่มโรงงานอุตสาหกรรมรถยนต์ อุตสาหกรรมหนักอื่น ๆ และ โรงไฟฟ้า
นอกจากนั้น บริษัทยังมองว่าการที่โรงไฟฟ้าถ่านหินยังไม่สามารถเริ่มโครงการได้ในประเทศไทย ทำให้มีความเป็นไปได้ที่จะเกิดโรงไฟฟ้าพลังงานทดแทนขนาดเล็กจำนวนมาก จึงเป็นโอกาสที่บริษัทจะได้รับงานเครนยกเพิ่มขึ้นในกลุ่มดังกล่าว ซึ่งขณะนี้บริษัทได้เริ่มเข้าไปคุยกับโครงการโรงไฟฟ้าหลายแห่งแล้ว